言歸
作者：郭祥正
朝代：宋

paragraphs: 休歟歸乎，何爲而言哉。
予七齡而孤兮，託慈育以苟生。
捉手以筆兮，口授以經。
緒先子之素訓兮，夜未央而丁寧。
既束髮以就學兮，入必問其與游。
聞道之進兮，曰使我以忘憂。
課蠶而織兮，紉衣以先汝。
使弗墜業兮，我勞而汝處。
慨薄德之眇末兮，今愈壯而不揚。
吾母耄兮，戀故鄉。
雖得邑而祿兮，曾寤寐之弗遑。
與音問之吉兮，孰若朝夕而在傍。
誰縶予足兮，眷白雲之徜徉。
還印綬于有司兮，賢守足以往訴。
將俟代而返兮，念歲月之云暮。
休歟歸乎，春山崺崺，春水瀰瀰，春蒲濯濯，春魚尾尾。
吾親在前，吾子在後，飲甘滌潔，以介眉壽。